Anne Beauchamp, 16. grevinne av Warwick

Arv

Anne Beauchamp ble født i 1426 på Caversham Castle i Oxfordshire (i dag Berkshire). Hun hadde en eldre bror, Henry, som ble født året før. Hun hadde også tre halvsøstre fra farens første ekteskap; Margaret, Eleanor, og Elizabeth, som alle ble godt gift. Med utsiktene til å arve de rike eiendommene til Beauchamp og Despenser var lille Henry svært attraktiv som ektemann til datteren til ambisiøs familie. Den som klarte det var Richard Neville, 5. jarl av Salisbury, som forhandlet fram en avtale hvor Henry ble gift med Salisburys eldste datter Cecily Neville. Ekteskapsforeningen hadde doble fortøyninger ved at Anne Beauchamp samtidig skulle bli giftet bort til Salisburys sønn Richard. Avtalen var ikke billig; den kostet Salisbury 4 700 mark. Det ble feiret dobbeltbryllup ved Abergavenny i Wales, antagelig i mai 1436. Anne Beauchamp var da antagelig ni år og hennes ektemann, som var født i 1428, var sju år.
Det er uklart hvor det unge ekteparet oppholdt seg de første årene, sammen eller hver for seg. Hennes far Richard Beauchamp hadde fått ansvaret for å ta seg av utdannelsen av den unge prinsen Henrik i oppdrag av kong Henrik V. Denne plikten krevde at han måtte reise fram og tilbake mellom England og Normandie. I 1437 bedømte det kongelige råd at han hadde utført sin oppgave, og han ble utnevnt til posisjonen som løytnant av Frankrike og Normandie. Det samme året havnet han sammen med Isabel og sønnen Henry under overfarten av Den engelske kanal i en heftig storm. I nær samtidige illustrasjoner i et unikt manuskript, er de framstilt mens de klynger seg til skipets mast i bønn. Anne er ikke vist, og det er mulig at hun var igjen i England, og at hun aldri så sin far igjen da han døde den 30. april 1439 i Rouen. Hennes mor fraktet hans lik til England, men ble syk og dro til et kloster i London hvor hun døde 1. desember samme år. Hennes bror Henry døde i 1446, og brorens datter og hennes niese Anne døde i 1448, knappe 5 år gammel. Det betydde at Anne Beauchamps ektemann Richard Neville, via henne, arvet både tittelen og de betydelige eiendommene til jarlen av Warwick. Han ble deretter tiltalt som Warwick i pakt med sin nye tittel.
Dette ble imidlertid bestridt av hennes tre eldre halvsøstre. En av disse, Eleanor, var gift med Edmund Beaufort, 2. hertug av Somerset (senere drept i det første slag ved St. Albans i 1455). Rettstvisten over at Warwick overtok arven ble kilde til fiendskap mellom denne grenen av familiene Neville og Beaufort som var nært beslektet. Anne Beauchamps ektemann Richard var barnebarn av Joan Beaufort, grevinne av Westmorland, søster av hertugens avdøde far. Vedat Anne Beauchamp var en fullblods tante av de siste grevinne, mente den engelske domstolen at hun var mer berettiget til arven enn hennes eldre halvsøstre som således ikke ble medarvinger med henne, inkludert den eldste, Margaret, grevinne av Shrewsbury (død 1468). Richard Neville lyktes i holde eiendommene og rikdommene etter Warwick og Despencer intakte.

Barnas ekteskap

Hennes eldste datter, Isabella, ble gift med George, hertug av  Clarence, yngre bror av kong Edvard IV av England. Hennes yngre datter, Anne Neville, ble gift med Edward av Westminster, eneste sønn av kong Henrik VI. Da Edward av Westminster ble drept i slaget ved Tewkesbury, ble Anne Neville enke og gift med Rikard, hertug av Gloucester, den senere kong Rikard III av England.
Selv om deres mor fortsatt levde, kjempet de Neville-søstrene over å overta hennes arv. For få sin bror Georges endelige tilslutning til å gifte seg med Anne, sa Rikard fra seg det meste av Warwicks besittelser og eiendommer, inkludert jarledømmene Warwick (som kongemakeren hadde holdt i retten av sin hustru) og Salisbury, og overga til Clarence stillingen som Great Chamberlain, rikshoffmester, av England. Etter at George ble henrettet for forræderi i 1478, arvet hans sønn Edward tittelen som jarl av Warwick mens Rikards sønn Edward av Middleham ble titulert som jarl av Salisbury.

Senere liv

Anne Beauchamp døde ubemerket og glemt etter å ha overlevd sin ektemann, sin døtre og svigersønner som hadde tatt fra henne arven hennes. Hun var i klosteret Beaulieu Abbey i 1486 da hun henvendte seg til kong Henrik VII med anmodning å få tilbake sine eiendommer. Hun fikk en liten andel, men kun på vilkåret at oppga og overga resten av dem til kongen selv. Eiendommene tilhørende Warwick og Spencer, hennes egen arv ble en del av kronens gods.

Skjønnlitterære portretter

Anne, grevinne av Warwick, opptrer framstående i Philippa Gregorys romaner The White Queen (2009), The Red Queen (2010), og The Kingmaker's Daughter (2012), og er spilt av Juliet Aubrey i en fjernsynsdramatisering av alle de tre romanene i 2013, kalt for The White Queen. Hun er framstilt som en kjølig og ambisiøs mor til Isabella og Anne Neville, og er sin ektemanns fremste støttespiller. Et mer sympatisk portrett av Anne Beauchamp finnes i romanen The Sunne in Splendour fra 1982 av Sharon Kay Penman. En moderlig framstilling av henne finnes i romanen The Reluctant Queen av Jean Plaidy fra 1990. Romanforfatter Sandra Worth framstilte grevinnen som sin ektemanns samvittighet i hennes fem romaner om rosekrigene, utgitt i årene mellom 2003 og 2011.